Lycée Bel-Val
De Lycée Bel-Val ass en ëffentleche Lycée um Belval deen am September 2011 opgoung. E läit nieft dem Park Belval, um Terrain vun der Gemeng Suessem.

En huet Plaz fir 1.200 bis 1.500 Schüler aus Secondaire (Classique a General), déi op 67 Klassen iwwer 3 Stäck verdeelt sinn. Do kommen nach Atelieren, eng Kantin, eng Bibliothéik, e Festsall, asw. derbäi.

Historique 
De 14. Juli 2007 gouf en ëffentleche Lycée um Belval geschaf a mam Gesetz vum 24. Juli 2007 krut d'Regierung d'Erlabnes fir e Lycée fir Secondaire- an technesche Secondaireunterrecht op de Frichë vun Esch-Belval ze bauen.

De Projet, deen am Mäerz 2007 vum Bauteminister Claude Wiseler virgestallt gouf, huet fir d'Pläng, de Bau an den Ekipement Käschte vun 111 Milliounen Euro virgesinn.

Den 30. Januar 2008 hunn d'Educatiounsministesch Mady Delvaux-Stehres an de Bauteminister Claude Wiseler de Grondstee geluecht. Den 3. Abrëll 2009 koum et zu enger weiderer Zeremonie, déi den Ufank vun den Aarbechte sollt symboliséieren, dës Kéier a Presenz vun der Mady Delvaux-Stehres, dem Inneminister Jean-Marie Halsdorf, an de Buergermeeschtere vun Esch-Uelzecht a Suessem.

De 27. Februar 2011 krut de Lycée duerch e Règlement grand-ducal säin Numm. D'Schreifweis "Bel-Val" soll un déi fréier Mineralwaasserquell erënneren; déi et an der Zäit direkt nieft dem Site gouf.

Zesumme mam Lycée gouf de 16. September 2011 och eng nei Gare tëscht der Gare Belval-Université an der Gare Belval-Réideng, d'Gare Belval Lycée, a Betrib geholl.

Direkter 
 zanter 2009: Astrid Schuller

Kuckt och 
 Secondaireschoulen zu Lëtzebuerg

Um Spaweck 

 Websäit vum Lycée

Schoulen zu Lëtzebuerg
Belval
Gemeng Suessem
Bauwierker 2011